Ritratt minn Shutterstock. Kunsthistorisches Museum (Art History Museum) in Vienna, Austria.  Il-ktieb tal-Ġenesi f'kapitlu 11 jirrakkonta l-ġrajja tat-Torri ta' Babel. Biex nifhmu aħjar din il-ġrajja rridu mmorru ftit lura għar-rakkont dwar id-Dulluvju. Wara d-Dulluvju, Alla għamel patt ġdid mal-ħolqien fi żmien Noè. Noè u familtu ħarġu mill-arka, u Noè bena altar li fuqu offra sagrifiċċju lil Alla. Alla aċċetta dan is-sagrifiċċju tant li ddeċieda li qatt aktar ma jerġa' jgħarraq l-art. Insibu miktub hekk: "Noè bena artal lill-Mulej, u ħa minn kull annimal safi u mit-tajr safi, u offra sagrifiċċju tal-ħruq fuq l-artal. U l-Mulej xamm ir-riħa ħelwa u għoġbitu; u l-Mulej qal f'qalbu, 'Ma nerġax iżjed nisħet l-art minħabba l-bniedem, għax qalb il-bniedem miġbuda għall-ħażen sa minn ċkunitu, u ma nerġax iżjed naħbat għall-ħlejjaq ħajjin kollha bħalma għamilt'" (Ġenesi 8:21-22). Dan il-patt Alla jissiġillah bis-sinjal tal-qawsalla. Għadda ż-żmien, minn ġenerazzjoni għal oħra, u l-familja ta' kull wieħed mit-tliet ulied stabbiliet it-tribù tagħha u minnhom ħarġu l-popli differenti. Waqt li wħud minnhom bdew jissetiljaw x'imkien, oħrajn komplew iduru. Kien waqt waħda minn dawn il-migrazzjonijiet li grupp ta' nies minnhom sabu art mill-aqwa fejn jibnu belt u torri għalihom. Nibnu torri għalina F'nofs l-art ta' Xinar (fl-Iraq tal-lum, madwar 60 mil fil-Lbiċ ta' Bagdad) grupp ta' migranti taħt it-tmexxija ta' Nimrod, neputi ta' Noè, qatgħuha li jieqfu u joħolqu belt għalihom. Jum wieħed, waqt li n-nies kienu qed jibnu l-belt, xi ħadd (forsi Nimrod innifsu) issuġġerielhom jibnu torri li jilħaq is-smewwiet. Bil-kelma 'smewwiet' il-Bibbja tifhem tliet saffi differenti. L-ogħla wieħed huwa t-tron qaddis ta' Alla, tant li l-kelma 'smewwiet' tista' tintuża minflok isem Alla. Dawn il-migranti kienu jafu li fil-fatt ma setgħux jibnu torri li jilħaq lil Alla nnifsu. Għalfejn torri daqshekk għoli? F'Ġenesi 11:4 insibu hekk: "Ejjew nibnu belt għalina, u torri, bil-quċċata tiegħu tilħaq is-smewwiet, u nagħmlu isem għalina, ħalli ma nixterdux mal-wiċċ kollu tal-art." L-għan tagħhom kien li joħolqu monument li jirrappreżenta l-kapaċitajiet tagħhom biex jistabbilixxu isem ikbar minn ta' tribujiet oħra. Riedu jkunu l-għira ta' kulħadd. Il-ġenerazzjonijiet ta' wara Noè suppost kellhom joktru u jimlew l-art, imma dan il-grupp ta' nies iddeċidew li jieqfu fejn kienu, iniżżlu għeruqhom hemm, u juru kemm kienu aqwa minn ħaddieħor. Il-kburija tagħhom wasslithom jirribellaw kontra l-kmand ta' Alla u jippruvaw jisirqulu l-glorja. Dan Alla ma seta' jaċċettah qatt. Il-verdett ta' Alla Wara li nbena t-torri, Alla niżel biex jagħti ħarsa aktar mill-qrib lejn dak li ħolqu l-bnedmin u ma ħax gost b'dak li ra: "Arahom, poplu wieħed u lsien wieħed għalihom ilkoll! U dan għadu l-bidu ta' xogħolhom; issa kulma jiġihom f'rashom xejn ma jaqtgħalhom qalbhom!" (Ġenesi 11:6) Alla nduna kemm kienu magħqudin u li kollha kienu jinqdew b'lingwa waħda li kienet tippermettilhom jagħmlu dak li jfettlilhom, u li ma kellhomx aktar rispett lejn ir-rieda tiegħu. Alla joħroġ bi pjan: "Ejja, ħa ninżlu u nħabblulhom ilsienhom ħalli ma jifhmux ilsien xulxin" (Ġenesi 11:7). Alla ma qeridx it-torri, imma xerred lin-nies. In-nies infirdu bejniethom, u l-belt u t-torri baqgħu qatt ma tlestew. Issa ma setgħux jifhmu aktar lil xulxin. Dawk li setgħu jikkomunikaw inġabru flimkien u ħolqu tribujiet nomadi ġodda. Alla sejjaħ dak it-torri 'Babel', jiġifieri 'konfużjoni storbjuża'. Toħloqx Babel f'ħajtek! Mad-daqqa ta' għajn jidher qisu rakkont storiku ta' tribù ta' nomadi tal-qedem. Ħarsa aktar mill-qrib turina li Alla jrid l-ubbidjenza u r-rispett lejh. Il-periklu tal-kburija u l-arroganza – dak li naħsbu li m'għandniex bżonn ta' Alla – huwa kbir ħafna. Alla jerġa' jfakkarna fil-konsegwenzi tal-għażliet suppervi. Fil-każ tat-tribù ta' Nimrod, l-imġiba u l-attitudnijiet tagħhom tant kienu ħżiena li Alla kellu jgerfex għal kollox il-lingwa tagħhom biex iġegħelhom lura fit-triq li jobdu r-rieda tiegħu. Ir-rakkont tat-Torri ta' Babel iqiegħed quddiemna l-bżonn li neżaminaw qalbna u moħħna qabel nagħmlu l-għażliet tagħna biex niżguraw li nibqgħu fit-triq ta' ubbidjenza umli lejn Alla u ta' rispett sħiħ lejn il-qawwa tiegħu. Jekk nitilqu mit-triq li ħejjielna Alla nispiċċaw noħolqu f'ħajjitna Torri ta' Babel – 'konfużjoni storbjuża'. Tista' tara l-verżjoni diġitali ta' FLIMKIEN billi tagħfas hawn .